**經文：創世記12章1-9節**

**講題：未知的宣教旅程**

**提供：張培理Fuyan Suda牧師**

**未知的宣教旅程**

《懇求主祢引導我腳步》，是咱真熟識的聖詩（新聖詩402首）。阿美族語言的翻譯是：「上主啊，願祢引導我佇這世間的腳步，求祢及我同在、看顧我，教示我祢的活命的道理。我欲遵趁祢的命令，佇黑暗中成為光明，因為祢的心意是互我去尋找失落的人。」

宣教，呣是咱有氣力作什麼，是咱的上主引導咱去成就伊的心意，互眾人經歷伊的祝福及恩典。好親像亞伯蘭離開故鄉，位去上主指示伊應允地的旅程，經歷上主的同在，嘛佇伊所經過的土地，見證上主偉大的作為。

今年是台灣基督長老教會原住民宣教委員會設立70週年，當咱紀念台灣基督長老教會的原住民宣教歷史之時，期待亞伯蘭的見證會當鼓勵咱，這是一個持續向前的宣教旅程，咱作夥共同領受上主的呼召，佇不仝的時代，面對逐種未知的挑戰，照上主的心意，參與佇伊的宣教使命。現諸時，咱猶原走佇這充滿未知的宣教旅程中，呣据咱相信，上主佇過去到現在，甚至未來，伊持續不斷帶領咱台灣基督長老教會，成為台灣這塊土地，以及原住民逐族的人的福氣。

**未知的旅程**

耶和華對亞伯蘭講：「你著離開本地、本族、老爸的家，去我所欲指示你的地。」其實，耶和華上主無很明確及亞伯蘭所講的地是佇叨位，換一句話來講，亞伯蘭對於這旅程，以及欲前往的所在是完全呣知影的。閣一句話來講，，亞伯蘭的確愛離開自己熟識的人、親族，位去這未知的旅程，今仔日的經文亦按呢記載，佇這趟旅程中，亞伯蘭遭遇多多的挑戰和困境。總是，亞伯蘭為著回應耶和華上主的呼召無驚惶，伊在七十五歲的時，遵趁耶和華上主的指示離開哈蘭。

原宣走入70年冬，當咱展望未來的宣教，面對部落人口的減少、信徒高齡化、多多族人移到都市生活、文化的議題，以及新建立的教派競爭的現象，多多原鄕的教會已經無親像早期廿世紀初彼款的熱心。總是，部落教會或都原教會的福音事工無因為按呢來停止，所面對的宣教課題及挑戰，猶原愛更加積極打拼來服事；親像多多退休的原住民牧者按呢講：「今仔日的教會所面對的宣教議題，比早期院的時代閣卡嚴重困難！」

當我佇2023年前往紐西蘭長老教會（Presbyterian Church of Aotearoa New Zealand, PCANZ）參訪時，看著多多地方教會為著面對教會信徒高齡化致到禮拜人數減少的現況，發展出多樣性的宣教事工，其中有牧者提起：「咱無法度預知教會的改按呢的改變是對、是呣對，咱猶原打拼來改變教會的現況及困境，這好親像是充滿未知的宣教旅程。」

有贏，為著福音，咱的確愛設法改變，主要是為著上帝國的聖工，嘛尋著原住民教會未來生存的契機。親像亞伯蘭的旅程仝款，伊離開本地和本族，呣是干仔遵趁上主對伊的呼召－互伊成做大國、賜福互伊、互伊的名做大，眾人亦欲因為伊得著福氣；經文佇第10節按呢講：「彼個地抵著飢荒。亞伯蘭落去埃及，欲佇遐暫時徛起，因為彼個地飢荒真真大。」按呢來看，彼時迦南地發生飢荒，情形非常嚴重，所以亞伯蘭落去埃及暫時徛起。回顧台灣基督長老教會的原住民宣教歷史，這七十年來，總會原宣佇傳道事工、教會與社會的關懷，以及信仰教育頂面，著磨多多的宣教策略。這幾年來 ,為著幫助部落教會的牧者會當持續盡心盡力將福音釘根佇部落，總會原宣提出「部落小型教會宣教方案」，來幫助部落的小型教會。閣一方面，為著面對族人落來到都市生活的實況，佇都市開拓和設立教會，推動「都市宣教陪伴方案」，幫助原住民中會/族群區會關心落來都市生活族人的信仰生活。除了這以外，為著爭取族人的權益，總會原宣佇公共議題不時替族人發聲，甚至走佇街頭，和地方草根組織合作，推動轉型正義，為族人來著磨。有關族人靈性的教育事工，總會原宣設立北、中、南、東的原住民大專學生中心，來服事原住民的信仰生命：舉辦原住民青年信仰紮根營、查經培力營，好幫助原住民青年從處境議題中反省基督信仰的實踐；閣一項愛分享的事工，為著原住民的普世事工，總會原宣亦推動原住民普世人才訓練，加添原住民青年的信仰和宣教眼光。當然，咱台灣基督長老教會亦為著佇傳教過程中，對曾造成錯誤、傷害和分裂的政權，亦佇2016年發表《『支持原住民恢復權利與自治』決議文》，表明咱台灣基督長老教會對人權、土地、文化的認同與委身。

面對每一個時期和階段，總會原宣提出無仝的宣教策略和方法；今仔日，佇多元複雜的處境中間，咱猶原設法調整自己，作夥思考，研擬符合今仔日原住民教會處境的宣教策略。

**相信上主的看顧及帶領**

耶和華對亞伯蘭說：「我欲互你成做大國。我欲賜福你，互你的名做大；你亦欲互人得著福氣。」這是上主對亞伯蘭的應允；上主並無對亞伯蘭按呢講：「當你達到我所指示你的所在時，你就會當佇彼領受福氣」；上主是按呢講:「當亞伯蘭願意離開本地的時，順服上主的帶領的時，上主就會賜福亞伯蘭。」這是充滿福氣的旅程；總是亞伯蘭遭遇多多的困境和挑戰，上主時時看顧伊，互伊及伊家厝的人充滿平安。咱進一步思考亞伯蘭的後裔以色列人出埃及的景況，上主的確無對以色列百姓講，in的福氣就佇迦南地。呣据，當in順服上主的帶領離開埃及的彼時，此趟佇曠野的旅程，就充滿了上主的福氣和恩典。摩西在申命記29:5-6中，對以色列百姓按呢講：「我導恁佇曠野四十年，恁身軀衫無破，腳裡鞋也無破。任無食餅，也無飲清酒厚酒。這是郤互恁佑，我就是耶和華——恁的上帝。」無論是亞伯蘭前往上主應允之地的旅程，亦是以色列人出埃及，佇曠野走路的旅程，攏是表達一個很重要的信仰意義，無論生活佇什麼款的情景，當咱順服上主的帶領，確信上帝的看顧與同在是真實的。

雖蒙亞伯蘭呣知影上主欲按怎猶帶領伊前往應允的地，總是，伊相信上主佇這趟未知的旅程中，確信會無時無刻看顧伊；所以，無論亞伯蘭致到叨位，伊攏佇彼建立祭壇來敬拜耶和華上主，來表明伊對上主堅定的信心（第7~8節）。當咱回顧台灣基督長老教會七十年來的原住民宣教歷史時，咱非常的清楚及明白，所有的宣教，若呣是上主親自的引導及保守，咱所做的一切著無法度成為台灣原住民族及台灣這塊土地的福氣；咱所行的，亦無法度成為耶穌基督美好的干證。所以，當咱繼續抛走這充滿未知挑戰的宣教旅程時，咱的確會相信，上主大大的恩典成為咱隨時的幫助，上主的同在將互咱佇充滿挑戰和困境的旅程中，帶來平安喜樂佇伊天路頂面，成為無限的盼望，亦互咱充滿信心，與上主作夥同工，參與佇伊偉大的宣教事工。

**同心抛走信心的道路**

第2～3節講出上主呼召亞伯蘭的目的，無論亞伯蘭位去叨位，伊的生命欲成為上帝福氣的出口，互人得著福氣。亞伯蘭欲互人得著福氣，其中亦展現著亞伯蘭及其他人欲作夥領受上主的福氣；所以，無論是亞伯蘭，亦是及亞伯蘭來往的人，in攏經歷著上主的同在；聖經有按呢提醒，彼仔與亞伯蘭來往的人因為亞伯蘭認識上主、敬畏上主。

台灣基督長老教會的原住民宣教，會當講是所有台灣基督長老教會共同的宣教干證。無論是早期的宣教師領受上主的呼召走入部落宣揚福音；亦是上主透過平地教會牧者同工的獻身及服事互部落的人會當認識基督；甚至透過平地教會的協助，互都市的原住民會當有聚會的所在，亦是後來成立都市原住民教會，遮的宣教歷史，互身為台灣基督長老教會一份子的咱，佇此趟原住民宣教的旅程中，共同見證上主的奇妙作為。可能咱頭前路猶原是崤崎嶇嶇，亦有可能咱攏完全呣知影未來的挑戰有偌大，總是上主的雙手會繼續引導咱，幫助咱佇部落及都市中間，為伊做干證，導人共同經歷伊的福氣及伊豐盛的活命。